钦定古今图书集成/明伦汇编/皇极典/第274卷 > 性理会通 > 《文质论》魏·应玚
## 钦定古今图书集成/明伦汇编/皇极典/第274卷 > 性理会通 > 《文质论》魏·应玚

盖皇穹肇载，阴阳初分，“日月运其光，列宿耀其文，百
谷丽于土，芳华茂于春。”是以圣人合德天地，禀气淳
灵，仰观象于元表，俯察式于群形，穷神知化，万物是
经。故否泰《易》趍，道无攸一，二政代序，有文有质。若乃
陶唐建国，成周革命，九官咸乂，济济休令。火龙黼黻
𬀩韡于廊庙，衮冕旗旒舄奕乎朝廷，冠德百王，莫参
其政。是以仲尼叹“焕乎”之文，从“郁郁”之盛也。夫质者
端一，元静俭啬，潜化利用，承清泰，御平业，循轨量，守
成法。至乎应天顺民，拨乱夷世，摛藻奋权，赫奕丕烈。
纪禅协律，礼仪焕别。览坟丘于皇代，建不刊之洪制，
显宣尼之典教，探微言之所弊。若乃和氏之明璧，轻
縠之褂裳，必将游玩于左右，振饰于宫房，岂争牢伪
之势，金布之刚乎？且少言辞者，孟僖所以答《郊劳》也；
寡智见者，庆氏所以困《相鼠》也。今子弃五典之文，暗
礼义之大，信管望之小，寻老氏之蔽，所谓循规常趍，
未能释连环之结也。且高帝龙飞丰沛，虎据秦楚，唯
德是建，唯贤是与，陆郦摛其文辨，良、平奋其权谞，萧
何创其章律，叔孙定“其庠序，周樊展其忠教，韩、彭列
其威武，明达天下者，非一士之术；营造宫庙者，非一
匠之矩也。”逮至高后乱德，损我宗刘，朱虚轸其虑，辟
彊释其忧，曲逆规其模，郦友诈其游，袭据北军，实赖
其畴，冢嗣之不替，实四老之由也。夫谏则无议以陈，
问则服汗沾濡，岂若陈平敏对，叔孙据书，言辨国典，
辞定“《皇居》，然后知质者之不足，文者之有馀。”